ΚΑΝΟΝΙΣΜΟΣ (ΕΚ) αριθ. 995/1999 ΤΗΣ ΕΠΙΤΡΟΠΗΣ

της 11ης Μαΐου 1999

για το άνοιγμα και την πρόβλεψη της διαχείρισης κοινοτικής δασμολογικής ποσόστωσης για κατεψυγμένο κρέας βοοειδών που υπάγεται στον κωδικό ΣΟ 0202 και προϊόντα που υπάγονται στον κωδικό ΣΟ 0206 29 91 (1 Ιουλίου 1999 - 30 Ιουνίου 2000)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 805/68 του Συμβουλίου, της 27ης Ιουνίου 1968, περί κοινής οργανώσεως αγοράς στον τομέα του βοείου κρέατος(1), όπως τροποποιήθηκε τελευταία με τον κανονισμό (ΕΚ) αριθ. 1633/98(2), και ιδίως το άρθρο 12 παράγραφος 1,

τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, που καταρτίστηκε κατόπιν των διαπραγματεύσεων του άρθρου XXIV.6 της GATT (3), και ιδίως το άρθρο 1 παράγραφος 1,

Εκτιμώντας:

(1) ότι ο πίνακας CXL απαιτεί το άνοιγμα ετήσιας δασμολογικής ποσόστωσης 53000 τόνων κατεψυγμένου βοείου κρέατος που υπάγεται στον κωδικό ΣΟ 0202 και προϊόντων που υπάγονται στον κωδικό ΣΟ 0206 29 91· ότι πρέπει να θεσπιστούν οι κανόνες εφαρμογής για το έτος ποσοστώσεων 1999/2000, που αρχίζει την 1η Ιουλίου 1999·

(2) ότι θα πρέπει να εφαρμοστεί μια παρόμοια μέθοδος διαχείρισης όπως εκείνη που εφαρμοζόταν κατά το παρελθόν στις αντίστοιχες ποσοστώσεις· ότι οι εν λόγω ρυθμίσεις αφορούν την κατανομή από την Επιτροπή των διαθέσιμων ποσοτήτων εν μέρει σε παραδοσιακούς εισαγωγείς και εν μέρει σε εισαγωγείς που ασχολούνται με το εμπόριο κρέατος βοοειδών·

(3) ότι θα πρέπει να κατανεμηθεί στους παραδοσιακούς εισαγωγείς το 80 % των ποσοστώσεων, ήτοι 42400 τόνοι, κατ' αναλογία των ποσοτήτων που έχουν εισαχθεί στο πλαίσιο του ίδιου τύπου ποσοστώσεων κατά την τελευταία περίοδο αναφοράς· ότι σε ορισμένες περιπτώσεις λάθη τα οποία διεπράχθησαν από τον αρμόδιο εθνικό οργανισμό υπάρχει κίνδυνος να περιορίσουν την πρόσβαση των εισαγωγέων σε αυτό το τμήμα της ποσόστωσης· ότι πρέπει να προβλεφθούν διατάξεις για να διορθωθεί ενδεχόμενη ζημία·

(4) ότι, με βάση την υποβολή αιτήσεων από τους ενδιαφερόμενους και την αποδοχή τους από την Επιτροπή, οι εισαγωγείς που μπορούν να αποδείξουν ότι ασκούν στα σοβαρά τη δραστηριότητά τους και οι οποίοι υποβάλλουν αίτηση για σημαντικές ποσότητες, πρέπει να αποκτούν πρόσβαση στο δεύτερο μέρος της ποσόστωσης, ήτοι στους 10600 τόνους· ότι για να αποδείξουν ότι ασκούν στα σοβαρά τη δραστηριότητά τους απαιτείται η προσκόμιση αποδεικτικών στοιχείων για εμπόριο σημαντικών ποσοτήτων βοείου κρέατος με τρίτες χώρες·

(5) ότι οι εξαγωγές βοείου κρέατος από το Ηνωμένο Βασίλειο επλήγησαν σοβαρά από τις συζητήσεις όσον αφορά τη νόσο ΣΕΒ, ιδίως από το τέλος του Μαρτίου 1996· ότι, κατά την κατάρτιση των κριτηρίων απόδοσης για τους 10600 τόνους, θα πρέπει να ληφθεί υπόψη η κατάσταση εξαγωγών του Ηνωμένου Βασιλείου·

(6) ότι για την επαλήθευση των προαναφερθέντων κριτηρίων πρέπει η αίτηση να υποβάλλεται στο κράτος μέλος στο οποίο ο εισαγωγέας είναι εγγεγραμμένος στο μητρώο φόρου προστιθεμένης αξίας·

(7) ότι, προς αποφυγήν κερδοσκοπίας, πρέπει να απαγορευθεί η πρόσβαση στην ποσόστωση σε επιχειρηματίες που δεν ασκούν δραστηριότητα στον τομέα του βοείου κρέατος την 1η Απριλίου 1998·

(8) ότι, υπό την επιφύλαξη των διατάξεων του παρόντος κανονισμού, ο κανονισμός (ΕΟΚ) αριθ. 3719/88 της Επιτροπής, της 16ης Νοεμβρίου 1988, σχετικά με τους κοινούς λεπτομερείς κανόνες για την εφαρμογή του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα(4), όπως τροποποιήθηκε τελευταία από τον κανονισμό (ΕΚ) αριθ. 168/1999(5), και ο κανονισμός (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος και την κατάργηση του κανονισμού (ΕΟΚ) αριθ. 2377/80(6), όπως τροποποιήθηκε τελευταία από τον κανονισμό (ΕΚ) αριθ. 2648/98(7), εφαρμόζονται στα πιστοποιητικά εισαγωγής που εκδίδονται βάσει του παρόντος κανονισμού·

(9) ότι για την αποτελεσματική διαχείριση της ποσόστωσης αυτής, και κυρίως για την καταπολέμηση της απάτης, απαιτείται να επιστρέφονται τα χρησιμοποιηθέντα πιστοποιητικά στις αρμόδιες αρχές ώστε να καθίσταται δυνατή η επαλήθευση της κανονικότητας των ποσοτήτων που εμφαίνονται στα εν λόγω πιστοποιητικά· ότι, για το σκοπό αυτό, θα πρέπει να επιβληθεί στις αρμόδιες αρχές η υποχρέωση διενέργειας της εν λόγω επαλήθευσης· ότι το ποσό της εγγύησης που πρέπει να συστήνεται κατά την έκδοση των πιστοποιητικών θα πρέπει να καθορίζεται κατά τρόπο ώστε να διασφαλίζεται η χρησιμοποίηση των πιστοποιητικών και η επιστροφή τους στις αρμόδιες αρχές·

(10) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος και κρέατος μόσχων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ανοίγεται, για την περίοδο από 1ης Ιουλίου 1999 έως 30 Ιουνίου 2000, δασμολογική ποσόστωση για κατεψυγμένο κρέας βοοειδών που υπάγεται στον κωδικό ΣΟ 0202 και για προϊόντα που υπάγονται στον κωδικό ΣΟ 0206 29 91, ύψους 53000 τόνων, εκφρασμένο σε βάρος κρέατος χωρίς κόκαλα.

Η δασμολογική ποσόστωση έχει αύξοντα αριθμό 09.4003

Για τον καταλογισμό στην εν λόγω ποσόστωση, 100 χιλιόγραμμα κρέατος με κόκαλα είναι ισοδύναμο προς 77 χιλιόγραμμα χωρίς κόκαλα.

2. Για τους σκοπούς του παρόντος κανονισμού, το κρέας το οποίο είναι κατεψυγμένο με εσωτερική θερμοκρασία -12 °C ή κατώτερη όταν εισέρχεται στο τελωνειακό έδαφος της Κοινότητας, θα θεωρείται ως κατεψυγμένο κρέας.

3. Ο δασμός του κοινού δασμολογίου που εφαρμόζεται στην ποσόστωση που αναφέρεται στην παράγραφο 1 ανέρχεται σε 20 % ad valorem.

Άρθρο 2

1. Η ποσόστωση που αναφέρεται στο άρθρο 1 διαιρείται στα ακόλουθα δύο μέρη:

α) το πρώτο, που είναι ίσο προς το 80 %, ήτοι 42000 τόνοι, κατανέμεται μεταξύ των εισαγωγέων της Κοινότητας, κατ' αναλογία των ποσοτήτων που έχουν εισαχθεί από αυτούς βάσει των κανονισμών της Επιτροπής (EK) αριθ. 1141/96(8), (ΕΚ) αριθ. 1042/97(9) και (ΕΚ) αριθ. 1142/98(10), πριν από την 1η Απριλίου 1998.

Με την επιφύλαξη των διατάξεων του πρώτου εδαφίου, τα κράτη μέλη δύνανται να δεχθούν ως ποσότητα αναφοράς τα δικαιώματα εισαγωγής του προηγούμενου έτους που δεν χορηγήθηκαν λόγω διοικητικού λάθους που διαπράχθηκε από τον αρμόδιο εθνικό οργανισμό·

β) το δεύτερο, που είναι ίσο προς το 20 %, ήτοι 10600 τόνοι, κατανέμεται μεταξύ επιχειρηματιών οι οποίοι μπορούν να αποδείξουν ότι διεξήγαγαν εμπόριο που αφορούσε μια ελάχιστη ποσότητα και μια ορισμένη περίοδο, με τρίτες χώρες βοείου κρέατος, εκτός των ποσοτήτων που αναφέρονται στο στοιχείο α), εξαιρουμένου του κρέατος το οποίο αποτελεί αντικείμενο ρυθμίσεων στο πλαίσιο των καθεστώτων τελειοποιήσεως προς επανεξαγωγή ή προς επανεισαγωγή.

2. Για τους σκοπούς της εφαρμογής της παράγραφου 1 στοιχείο β), η ποσόστητα των 10600 τόνων κατανέμεται σε επιχειρηματίες που μπορούν να προσκομίσουν αποδεικτικά στοιχεία ότι έχουν:

- εισάγει 160 τουλάχιστον τόνους βοείου κρέατος κατά την περίοδο από 1ης Απριλίου 1997 έως 31 Μαρτίου 1999, που δεν υπόκειται στην ποσόστωση που αναφέρεται στους κανονισμούς (ΕΚ) αριθ. 1141/95, (ΕΚ) αριθ. 1042/97 και (ΕΚ) αριθ. 1142/98

ή

- εξάγει 300 τουλάχιστον τόνους βοείου κρέατος κατά την ίδια περίοδο.

Για το σκοπό αυτό, με τον όρο "βόειο κρέας" νοούνται τα προϊόντα που υπάγονται στους κωδικούς ΣΟ 0201, 0202 και 0206 29 91 και οι ελάχιστες ποσότητες αναφοράς εκφράζονται σε βάρος προϊόντος.

Κατά παρέκκλιση της δεύτερης περίπτωσης, η εξαγωγική περίοδος για επιχειρηματίες που έχουν έδρα και έχουν καταχωρηθεί στο μητρώο φόρου προστιθέμενης αξίας του Ηνωμένου Βασιλείου από την 1η Απριλίου 1996, η περίοδος ανέρχεται από 1ης Απριλίου 1994 έως 31 Μαρτίου 1996.

3. Οι 10600 τόνοι που αναφέρονται στην παράγραφο 2 κατανέμονται κατ' αναλογία των ποσοτήτων που ζητήθηκαν από τους επιλέξιμους επιχειρηματίες.

4. Η απόδειξη εισαγωγής και εξαγωγής προσκομίζεται αποκλειστικά με τελωνειακό έγγραφο θέσης σε ελεύθερη κυκλοφορία ή έγγραφο εξαγωγής.

Τα κράτη μέλη δύνανται να αποδεχθούν κατάλληλα επικυρωμένα από τις αρμόδιες αρχές φωτοαντίγραφα των ανωτέρω εγγράφων.

Άρθρο 3

1. Οι επιχειρηματίες, οι οποίοι δεν ασκούν πλέον καμία δραστηριότητα στον τομέα βοείου κρέατος κατά την 1η Απριλίου 1998, δεν θα έχουν δικαίωμα υποβολής αιτήσεων βάσει των ρυθμίσεων που προβλέπονται στον παρόντα κανονισμό.

2. Οι εταιρείες που προκύπτουν από συγχωνεύσεις στις οποίες η συμμετέχουσα εταιρεία διαθέτει δικαιώματα σύμφωνα με το άρθρο 2 παράγραφος 1 στοιχείο α), απολαύουν των ιδίων δικαιωμάτων με τις εταιρείες από τις οποίες σχηματίστηκαν.

Άρθρο 4

1. Αιτήσεις για δικαιώματα εισαγωγής υποβάλλονται πριν τις 31 Μαΐου 1999 μαζί με τα αποδεικτικά στοιχεία που αναφέρονται στο άρθρο 2 παράγραφος 4, στην αρμόδια αρχή του κράτους μέλους στο οποίο ο αιτών είναι εγγεγραμμένος στο μητρώο φόρου προστιθεμένης αξίας. Στην περίπτωση κατά την οποία ένας αιτών υποβάλει περισσότερες από μία αιτήσεις στο πλαίσιο καθεμίας από τις ρυθμίσεις που αναφέρονται στο άρθρο 2 παράγραφος 1 στοιχεία α) και β), όλες οι εν λόγω αιτήσεις θεωρούνται μη αποδεκτές.

Οι αιτήσεις βάσει του άρθρου 2 παράγραφος 1 στοιχείο β) αφορούν ποσότητα μέχρι 50 τόνων κατεψυγμένου κρέατος χωρίς κόκαλα.

2. Μετά την επαλήθευση των υποβληθέντων εγγράφων, τα κράτη μέλη διαβιβάζουν στην Επιτροπή, πριν τις 14 Ιουνίου 1999:

- σχετικά με τις ρυθμίσεις βάσει του άρθρου 2 παράγραφος 1 στοιχείο α), κατάλογο των επιλέξιμων εισαγωγέων, στον οποίο εμφαίνονται κυρίως τα ονόματα και οι διευθύνσεις τους καθώς επίσης και οι ποσότητες επιλέξιμου κρέατος που εισάχθηκε κατά την συγκεκριμένη περίοδο αναφοράς,

- σχετικά με τις ρυθμίσεις βάσει του άρθρου 2 παράγραφος 1 στοιχείο β), κατάλογο των αιτούντων στον οποίο εμφαίνονται κυρίως τα ονόματα και οι διευθύνσεις τους καθώς επίσης και οι αιτούμενες ποσότητες.

3. Οι πάσης φύσεως γνωστοποιήσεις, συμπεριλαμβανομένων εκείνων με περιεχόμενο "ουδέν", πραγματοποιούνται με φαξ χρησιμοποιώντας τα παρατιθέμενα στα παραρτήματα Ι και ΙΙ έντυπα.

Άρθρο 5

1. Η Επιτροπή αποφασίζει το συντομότερο δυνατό σχετικά με την έκταση αποδοχής των αιτήσεων.

2. Στην περίπτωση κατά την οποία οι ποσότητες που αποτελούν αντικείμενο των αιτήσεων για δικαιώματα εισαγωγής υπερβούν τις διαθέσιμες ποσότητες, η Επιτροπή καθορίζει ενιαίο ποσοστό μείωσης των ποσοτήτων που έχουν ζητηθεί.

Άρθρο 6

1. Η εισαγωγή των ποσοτήτων που έχουν κατανεμηθεί εξαρτάται από την υποβολή ενός ή περισσοτέρων πιστοποιητικών εισαγωγής.

2. Οι αιτήσεις πιστοποιητικών υποβάλλονται αποκλειστικά στο κράτος μέλος στο οποίο ο αιτών έχει υποβάλει αίτηση για δικαιώματα εισαγωγής.

3. Μετά τις αποφάσεις σχετικά με την κατανομή από την Επιτροπή σύμφωνα με το άρθρο 5, πιστοποιητικά εισαγωγής εκδίδονται κατόπιν αιτήσεως και επ' ονόματι των επιχειρηματιών που έχουν αποκτήσει δικαιώματα εισαγωγής.

4. Η αίτηση πιστοποιητικού και το πιστοποιητικό περιλαμβάνει:

α) μία από τις ακόλουθες ενδείξεις στο τερταγωνίδιο 20:

- Carne de vacuno congelada [Reglamento (CE) n° 995/1999]

- Frosset oksekød (forordning (EF) nr. 995/1999)

- Gefrorenes Rindfleisch (Verordnung (EG) Nr. 995/1999)

- Κατεψυγμένο βόειο κρέας [Κανονισμός (ΕΚ) αριθ. 995/1999]

- Frozen meat of bovine animals (Regulation (EC) No 995/1999)

- Viande bovine congelée [Règlement (CE) n° 995/1999]

- Carni bovine congelate [Regolamento (CE) n. 995/1999]

- Bevroren rundvlees (Verordening (EG) nr. 995/1999)

- Carne de bovino congelada [Regulamento (CE) n.o 995/1999]

- Jäädytettyä naudanlihaa (asetus (EY) N:o 995/1999)

- Fryst kött av nötkreatur (förordning (EG) nr 995/1999)·

β) τη χώρα καταγωγής, στο τετραγωνίδιο 8.

γ) μία από τις ακόλουθες ομάδες της συνδυασμένης ονοματολογίας στο τετραγωνίδιο 16:

- 0202 10 00, 0202 20,

- 0202 30, 0206 29 91.

Άρθρο 7

Για την εφαρμογή των ρυθμίσεων που προβλέπονται στον παρόντα κανονισμό, οι εισαγωγές κατεψυγμένου κρέατος στο τελωνειακό έδαφος της Κοινότητας υπόκεινται στους όρους που καθορίζονται στο άρθρο 17 παράγραφος 2 στοιχείο ζ) της οδηγίας 72/462/ΕΟΚ τους Συμβουλίου(11).

Άρθρο 8

1. Εφαρμόζονται οι διατάξεις των κανονισμών (ΕΟΚ) αριθ. 3719/88 και ΕΚ αριθ. 1445/95, με την επιφύλαξη των διατάξεων του παρόντος κανονισμού.

2. Κατά παρέκκλιση του άρθρου 8 παράγραφος 4 του κανονισμού (ΕΟΚ) αριθ. 3719/88, ο πλήρης δασμός του κοινού δασμολογίου, που εφαρμόζεται κατά την ημέρα θέσης σε ελεύθερη κυκλοφορία, επιβάλλεται επί όλων των ποσοτήτων που υπερβαίνουν τις ποσότητες που προσδιορίζονται στο πιστοποιητικό εισαγωγής.

3. Τα πιστοποιητικά εισαγωγής που εκδίδονται σύμφωνα με τον παρόντα κανονισμό έχουν διάρκεια ισχύος 90 ημερών από την ημερομηνία εκδόσεώς τους. Εντούτοις, κανένα πιστοποιητικό δεν θα ισχύει πριν από τις 1 Ιουλίου 1999 ή μετά τις 30 Ιουνίου 2000.

4. Η εγγύηση που αφορά τα πιστοποιητικά εισαγωγής ανέρχεται σε 35 EUR ανά 100 χιλιόγραμμα καθαρού βάρους και κατατίθεται μαζί με την αίτηση του πιστοποιητικού.

5. Όταν επιστρέφεται ένα πιστοποιητικό εισαγωγής προκειμένου να αποδεσμευτεί η εγγύηση, οι αρμόδιες αρχές επαληθεύουν ότι οι ποσότητες που αναγράφονται στο πιστοποιητικό είναι οι ίδιες με εκείνες που αναγράφονται στο πιστοποιητικό κατά το χρόνο της έκδοσης. Σε περίπτωση μη επιστροφής ενός πιστοποιητικού, τα κράτη μέλη διενεργούν έρευνα προκειμένου να διαπιστώσουν ποιος το χρησιμοποίησε και σε ποια έκταση. Τα κράτη μέλη πληροφορούν την Επιτροπή το συντομότερο δυνατό σχετικά με τα αποτελέσματα της εν λόγω έρευνας.

Άρθρο 9

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαΐου 1999.

Για την Επιτροπή

Franz FISCHLER

Μέλος της Επιτροπής

(1) ΕΕ L 148 της 28.6.1968, σ. 24.

(2) ΕΕ L 210 της 28.7.1998, σ. 17.

(3) ΕΕ L 146 της 20.6.1996, σ. 1.

(4) ΕΕ L 331 της 2.12.1988, σ. 1.

(5) ΕΕ L 19 της 26.1.1999, σ. 4.

(6) ΕΕ L 143 της 27.6.1995, σ. 35.

(7) ΕΕ L 335 της 10.12.1998, σ. 39.

(8) ΕΕ L 151 της 26.6.1996, σ. 9.

(9) ΕΕ L 152 της 11.6.1997, σ. 2.

(10) ΕΕ L 159 της 3.6.1998, σ. 11.

(11) ΕΕ L 302 της 31.12.1972, σ. 28.

ΠΑΡΑΡΤΗΜΑ I

Τέλεφαξ αριθ.: (32-2) 296 60 27/(32-2) 295 36 13

Εφαρμογή του άρθρου 4 παράγραφος 2 πρώτη περίπτωση του κανονισμού (ΕΚ) αριθ. 995/1999

Αύξων αριθμός 09.4003

>PIC FILE= "L_1999122EL.000702.EPS">

ΠΑΡΑΡΤΗΜΑ II

Τέλεφαξ αριθ.: (32-2) 296 60 27/(32-2) 295 36 13

Εφαρμογή του άρθρου 4 παράγραφος 2 δεύτερη περίπτωση του κανονισμού (ΕΚ) αριθ. 995/1999

Αύξων αριθμός 09.4003

>PIC FILE= "L_1999122EL.000802.EPS">